पुस्तकालय अर्थात एहेन घर जाहि ठाम किताबक संकलन आ अध्ययन कैल जाए. The place or house of the books where the books are collected for reading purposes only. भारतवर्ष में विद्यादान के सर्वश्रेष्ठ दान मानल जाएत अछि, पैघ आ अनौपचारिक स्तर पर ई दान एक गोट पुस्तकालय द सकैत अछि. पुस्तकालय'क प्रयोग सँ व्यक्तिगत उन्नतिक सँग-सँग राष्ट्र सेहो आगु बढैत अछि जाहि सँ राष्ट्रीय एकता, अंतरराष्ट्रीय शांति, सहयोग आ सद्भावना मे बढ़ोतरीक सँग संस्कृति आ सभ्यता के विकासक आधार बनैत अछि.
 एखन विश्व के अधिकांश देश मे प्रजातांत्रिक व्यवस्था स्थापित भ' गेल छैक एहेन समय मे ई आवश्यक जे सरकार आ समाजिक सहयोग सँ गाम-गाम मे आधुनिक पुस्तकालयक स्थापना क' ओहि मे पाठ्य सामग्री संग्रहित करि जाहि सँ नव-नव सूचनाक सँग साहित्य संस्कार अपन परम्परा आ ज्ञान-विज्ञान सँ जनमानस लाभान्वित होइ.
 पहिलका युग मे लोक सभा भवन, पंचायत घर, आ समाज कल्याण समितिक माध्यम सँ अपना मे बैसार क एक दोसर केँ समस्या सुने छला आ ओकर निदान होइत छल. कालांतर मे एहेन संस्था सब साहित्यिक आ दार्शनिक सभा/समितिक रूप मे बदलि गेल. ई लोकनि समाज केँ पुस्तकालय आ वाचनालय केँ सुविधा उपलब्ध करौलनि, एहेन संस्था अमेरिका यूरोप के सँग-सँग कतेको राष्ट्र मे गाम सब मे प्रचलित भेल. अहि साहित्यिक केंद्र, शिक्षा समूह, कृषि प्रसार क्रायक्रम आ महिला समिति सब द्वारा अनोपचारिक शिक्षा भेटए लागल. भारत मे ओहि समय "मठ" आ "मंदिरक" पुस्तकालय ज्ञान आ संस्कृतिक संरक्षण के एक मात्र केंद्र मानल जाइत छल मुदा आब एकर स्वरूप पूर्णतः परिवर्तित भ' गेल अछि.
 एखन हमरालोकनि ग्लोबल युग मे जीब रहल छी. एकटा मोबाइल फोन मे समग्र संसार समाहित बुझना जाइत अछि, अहि सब सँ फराक पुस्तकालयक उपयोग स्वाध्याय केँ उद्देश्य सँ बेसि कैल जाइत अछि. अहि मे अध्ययन के लेल शांत, हवादार परिवेश आ प्रकाशक समुचित व्यवस्था रहैत छैक जाहि सँ एकाग्रचित्त भ' अध्ययन कैल जा सकै. आधुनिक पुस्तकालय केँ स्थापना मे आधुनिक उपकरण पठनीय पुस्तक के सँग-सँग पत्र-पत्रिका, समाचार-पत्र, हस्तलिखित पुराण ग्रन्थ, नक्सा, चार्ट, फ़िल्म, माइक्रोफिल्म, रिकार्ड, टेप्स, डेटाबेस, इत्यादि उपयोगी विषय-वस्तु संग्रहित रहैत अछि.
 आधुनिक परिपेक्ष्य मे पुस्तकालयक भूमिका शिक्षा, शोध, ज्ञान, व्यवसाय, उद्योग आ व्यापार के क्षेत्र मे अछि. तेँ आउ हमरालोकनि अपना-अपना स्तर सँ प्रयास करि. प्रबुद्ध पीढ़ीक निर्माण हेतु पुस्तकालयक उपयोगिता केँ बुझि. ओनाहुँ कहल गेल छैक "काव्यशास्त्र विनोदेन् कालोगच्छति धीमताम्" विद्वान के समय ग्रन्थ के अध्ययन मे व्यतीत होइत छैक. तेँ ज्ञान आ बुद्धिक प्रखरता के लेल आवश्यक अछि पुस्कालय.
 आलेख : रजनीश प्रियदर्शी ( 12. 01. 2019 )